Euroopa Liidu Teataja L 220 , 29/07/1989 Lk 0049 - 0050

Soomekeelne eriväljaanne: Peatükk 3 Köide 30 Lk 0028

Rootsikeelne eriväljaanne: Peatükk 3 Köide 30 Lk 0028



Komisjoni määrus (EMÜ) nr 2318/89, 28. juuli 1989, millega muudetakse määrust (EMÜ) nr 1764/86 tootmistoetuskõlblike tomatitoodete kvaliteedi miinimumnõuete kohta EUROOPA ÜHENDUSTE KOMISJON, võttes arvesse Euroopa Majandusühenduse asutamislepingut, võttes arvesse nõukogu 24. veebruari 1986. aasta määrust (EMÜ) nr 426/86 puu- ja köögiviljatooteturu ühise korralduse kohta [1], viimati muudetud määrusega (EMÜ) nr 1125/89 [2], eriti selle artikli 6 lõiget 4, ning arvestades, et: kaupade koondnomenklatuuri alamrubriiki ex200210 kuuluvad terved või lõigatud (purustatud või pitsakastmeks valmistatud) koorimata tomatid on lisatud nõukogude määrusega (EMÜ) nr 1125/89 määruse (EMÜ) nr 426/86 I lisa A osas sätestatud tootmistoetuse tingimustele vastavate toodete loetellu; seepärast tuleks määrata kindlaks kõnealuste toodete kvaliteedi miinimumnõuded, mis põhinevad tavapärastel ja standardsetel tootmismenetlustel; käesolevas määruses sätestatud kvaliteedinõuded on tootmistoetuskava rakenduseeskirjad, mis täiendavad komisjoni 5. juuni 1984. aasta määruse (EMÜ) nr 1599/84 (milles sätestatakse puu- ja köögiviljatoodete tootmistoetuste süsteemi rakenduseeskirjad [3], viimati muudetud määrusega (EMÜ) nr 2260/89 [4]) sätteid; komisjoni määrust (EMÜ) nr 1764/86 [5] on vaja muuta; käesoleva määrusega ettenähtud meetmed on kooskõlas puu- ja köögiviljatooteturu korralduskomitee arvamusega, ON VASTU VÕTNUD KÄESOLEVA MÄÄRUSE: Artikkel 1 Määrust (EMÜ) nr 1764/86 muudetakse järgmiselt. 1. I jaotis asendatakse järgmisega: "I JAOTIS Kooritud ja koorimata tomatitele esitatavad nõuded Artikkel 3 Käesoleva jaotise kohaldamisel tähendab mõiste "kooritud tomatid": - kooritud ja külmutatud terveid või lõigatud tomateid, ning - määruse (EMÜ) nr 1599/84 artiklis 1 määratletud kooritud terveid või lõigatud konservtomateid; eespool nimetatud määruse artiklis 1 määratletud koorimata terveid või lõigatud konservtomateid. Artikkel 4 1. Kooritud või koorimata tomatitele võib lisada üksnes järgmisi aineid: - vesi, - tomatimahl, - tomatikontsentraat, - keedusool (naatriumkloriid), - looduslikud vürtsid, maitsetaimed ja nende ekstraktid ning looduslikud lõhnaained. Lisaainetena võib kooritud või koorimata tomatite valmistamisel kasutada üksnes sidrunhapet (E 330) ja kaltsiumkloriidi (E 509). 2. Keedusoola võib lisada kuni 3 % netomassist ning kaltsiumkloriidi lisamisel võib kaltsiumioonide üldsisaldus olla tervete tomatite puhul kuni 0,045 % ja lõigatud tomatite puhul kuni 0,080 %. Lisatud keedusoola koguse määramisel loetakse, et tootes sisalduvad naturaalsed kloriidid moodustavad 2 massiprotsenti kuivainest. 3. Lisatud tomatimahl ja tomatikontsentraat peavad vastama II jaotises sätestatud miinimumnõuetele. Artikkel 5 1. Kooritud ja koorimata tomatitel ei tohi olla võõrast maitset ega lõhna ning nende värvus peab vastama sordile ja nõuetekohaselt töödeldud tomatite värvusele. 2. Kooritud tomatitel ei tohi olla koort. Koorimata tomatite koor peab olema terve. Tervete kooritud ja koorimata tomatite hulgas ei tohi olla plekilisi vilju. 3. Positiivsete külvide protsent, mis saadakse konservtomatitega (viljade ja neid katva vedelikuga) tehtud hallitusseente arvukusetestil, võib olla kuni 50 ning pH ei tohi olla kõrgem kui 4,5. Artikkel 6 1. Tooteid käsitatakse vastavana artikli 5 lõike 2 nõuetele, kui ei ületata järgmisi lubatud hälbeid: - plekid: üldpindala 35 cm2, - koore olemasolu (kooritud tomatid): - terved tomatid: üldpindala 300 cm2, - lõigatud tomatid: üldpindala 1250 cm2, - koore puudumine (koorimata tomatid): - terved tomatid: üldpindala 300 cm2, - lõigatud tomatid: üldpindala 1250 cm2. Lubatud hälbed on kehtestatud 10 kg netomassi kohta. 2. Lõike 1 kohaldamisel kasutatakse järgmisi mõisteid: a) plekk — vigastatud pinnaosa, mis värvuselt või tekstuurilt erineb tunduvalt tomati tervest koest ja mis tavaliselt töötlemisel eemaldatakse; b) koor — nii tomati viljalihale kinnitunud kui ka sellest eraldunud ja tootega samasse mahutisse jäänud koor. Artikkel 7 1. Kooritud või koorimata konservtomatite puhul peab tomatite ja neid katva vedeliku maht olema vähemalt 90 % mahuti veemahutavusest. 2. Vedelikuta tervete kooritud või koorimata konservtomatite netomass grammides peab keskmiselt olema vähemalt 56 % mahuti veemahutavusest. 3. Kui kooritud või koorimata konservtomatid on pandud klaasmahutisse, tuleb enne lõigetes 1 ja 2 nimetatud protsentide arvutamist lahutada mahuti veemahutavusest 20 ml." 2. IV jaotise artikli 13 lõikes 1 asendatakse sõnad "kooritud tomatid" sõnadega "kooritud ja koorimata tomatid". Artikkel 2 Käesolev määrus jõustub Euroopa Ühenduste Teatajas avaldamise päeval. Käesolevat määrust kohaldatakse alates 1. juulist 1989. Käesolev määrus on tervikuna siduv ja vahetult kohaldatav kõikides liikmesriikides. Brüssel, 28. juuli 1989 Komisjoni nimel komisjoni liige Ray Mac Sharry [1] EÜT L 49, 27.2.1986, lk 1. [2] EÜT L 118, 29.4.1989, lk 29. [3] EÜT L 152, 8.6.1984, lk 16. [4] EÜT L 216, 27.7.1989, lk 46. [5] EÜT L 153, 7.6.1986, lk 1. --------------------------------------------------